שיחתו של מר לוי אשכול עם מר דוד פלינקר, כתב "טאג מארגן ג'ורנל". 8.1.64

[מקור: pdf 727, עמודים 225- 232]

שיחתו של מר לוי אשכול עם מר דוד פלינקר

כתב "טאג מארגן ג'ורנל" שהתקיימה ביום 8.1.64

ראש הממשלה: - אני אשיב לפי שאלותיך, ראשון ראשון ואחרון אחרון.

אתה שואל על השפעת ביקורו של האפיפיור על עניני ישראל והיהדות.

אם כי יתכן וחסרו גינונים מסוימים בביקורו של האפיפיור המסמלים הכרה במדינת ישראל, אבל בדיעבד; הביקור עשה הרבה לקביעת ההכרה בעיני העולם, ואינני יכול להניח שהוא והפמליה שלו לא חשבו מלכתחילה שכך זה יהיה. אם הוא יוצא, לאחר אלפים שנה לישראל, כאשר ישראל היא מדינת ישראל, ולא פלשתינה, כאשר היא תחת דגל יהודי, תכול-לבן, לא בזמן התורכים, ולא בזמן הערבים, ולא בזמן האנגלים או בעת מנדט בין-לאומי. כשהוא נפגש עם נשיא-ישראל ושולח מברק תודה לנשיא-ישראל, ושהוא מביא מתנות לנשיא-ישראל, ויש משמר כבוד של צה"ל וזה בליבה של ישראל, בליבו של עמק-יזרעאל, בנוכחות קהל מוזמנים לכך, וביניהם שגרירי מדינות ואחר כך הפרידה המרשימה בירושלים – הוא והפמליה שלו בוודאי

מלכתחילה היו צריכים לקחת בחשבון את המשמעות ואת הרושם הפוליטי שביקורו יעשה בארץ ובעולם. בכל אלה יש משום הוכחה גם על נכונות נפשית, מחוץ לסימנים החיצוניים, להכיר בכך שארץ הקודש היא ארצו של העם היהודי, בניהם של אברהם, יצחק ויעקב, לפי ביטויו. שרשרת המופעים הללו יחד עם הדיונים שהיו במועצה האקומנית מתירים לעם היהודי בעולם לחשוב שסוף סוף יהיה להם אומץ-לב ועוד לגישה חדשה ויסירו מעל עצמם את כתם הדורות של אשמת דמים על ישראל, שבגללה שילם העם היהודי בנהרי ובנחלי דם. יתר על כן, האפיפיור עשה מאמץ, דווקא מעל במה בירושלים, מעל אדמת ישראל, בתוככי ירושלים הבירה, להגיד דבריו להגנת קודמו. אין זאת כי חש הוא שישראל היא הבמה הנבחרת והכתובת המתאימה בהם יאמרו לעולם ולעם ישראל דברים אלה. דווקא במדינת-ישראל – שהיא המגן הרוחני והלגיטימי של עם ישראל לדורותיו.

וכמובן דברי הפרידה של נשיא-ישראל בלשונו של הנביא מיכה המורשתי האומרים "כי כל העמים ילכו איש בשם אלוהיו ואנחנו נלך בשם ה' אלוהינו לעולם ועד". כל אלה שיוו הוד לפגישה ההיסטורית, חיזקו האמונה בנצח ישראל שלא ישקר.

בסיכום, הביקור היה חשוב מכל הבחינות, והוסיף למדינה ולעם כבוד.

אתה שואל על הוויכוח הדתי במדינה ההולך וגדל באחרונה בחריפות כה רבה.

אני מצטער שהוכנסתי למחלוקת כביכול, בעניינים הדתיים. אמרתי, אני מצטער, כי הדבר הזה לגמרי איננו לרוחי ולנפשי. אני יודע להעריך, לכבד ולאהוב, את כל חוגי העם היהודי. כפי שידוע לך אני הנני יוצא חלציהם של הורים דתיים ובני תורה ויראי שמיים, ויש הרבה מן היסוד הדתי והתודעה היהודית של יסודות דתיים שבחיי ישראל המושרים עמוק בליבי וברוחי. אולם ברור לי, שבמחצית השנייה של המאה העשרים, בימים של שיבת-ציון והקמת המדינה וקוממיות ישראל, הכרחי, כאוויר לנשימה, לכבד את היסוד ואת העיקרון של סובלנות דתית הדדית ושל מניעת כפיה מצפונית ודתית. ואין אדם יכול לכפות על משנהו לא רק אמונה דתית, אלא גם לא מנהגים ומצוות דתיים. עלינו למנוע עד כמה שאפשר אותה "מלחמת תרבות" האורבת לנו.

אנחנו עם קטן, לא גדול במספר, והאיחוד והאחדות מצוות עלינו הן על ידי מסורתנו והן על ידי הזמן וההיסטוריה. בימי קיבוץ גלויות, קהילות רחוקות אחת מחברתה במנהגים, בהרגלים דתיים ובקיום שונה של מצוות קלות וחמורות. יש לשמור על אחדות זו כעת בבת-העין. מדינת-ישראל, על-ידי חוקים, צריכה לאפשר לכל אחד לנהוג לפי רוחו ומצפונו. נטפי מנהגי אבות ומצוות אשר יאבה לבחור לעצמו. אין אונס.

יחד עם זאת יודע כל אחד שאין שום קהילה יהודית בעולם אשר חשבה כל כך נשמות בה, וכל-כך בולטת בחייה הציבוריים כמו בישראל.

בוודאי ידוע לך שהשנה חוקקה הכנסת חוק נגד גידול חזירים, מפני שחשבנו בדגש החזק המושרש בלב יהודים נגד גידול החזיר.

עכשיו נתקלנו בדבר המפורסם והידוע בציבור – אוניית "שלום". זוהי אונייה שמכוונת בעיקר להסעת תיירים, יהודים ושאינם מזרע אברהם, אשר הנסיעה באונייה היא ברובה לשם נופש ותענוגות ורצון ליהנות מכל מעדני מלכים כשרים ובלתי-כשרים.

מר פלניקר:- נדמה לי, שהוויכוח מסביב ל"שלום" איננו ענין דתי, אלא ענין של הדגל היהודי על אונייה יהודית של המדינה היהודית.

ראש-הממשלה: - כאשר מדברים על כשרות נראה לנו, שזכותם של יהודים שוחרי-מצוות אדוקים והרבנים בראשם, לדרוש מטבח כשר כהלכתו, לפי כל מצווה, ואם הם יבואו ויגידו: "במטבח יש חשש בקשר לכשרות, ולכן יש צורך במשגיחים נוספים", הרי אני הייתי אומר, כי מאחר וקיבלנו על עצמנו עול הכשרות, אנחנו צריכים לתת להם דבר זה. אבל המחלוקת והוויכוח הוא בענייני כבוד הדגל, אני יכול להגיד בהחלטיות גמורה: בשאלה זו אנחנו לפחות שווים. על הדגל מצווה המדינה וישראל לא פחות מאשר הרבנים. יש מדינה, והיא תחליט על כבוד וטוהר הדגל, כאן כבר עניין מדיני ולא עניין של רבנות דווקא. ואם יש בעיה בקשר לכשרות באונייה אחת או במוסד אחד, אין זה נראה כהגיוני או כהוגן שמאיימים בהחרמת כל האוניות-מאחיות, או כל המוסדות-מאחרים. וגם אלה שנוהגים כשרות בהכשר דרבנין. זכות הענשה והטלת קנס ואיומים בהחרמה ובנידוי במידה שהדברים נאמרו, אין ציבורנו סובל כל אלה. רוח ימי הביניים נודף מזה.

המטבח הכשר באונייה "שלום" לא יהיה בפינה נידחת ומוסתרת, כפי שבזמנו, פתחת למדרגות באוניות זרות, אלא יהיה זה בלבוש, בהדר ותפארת. ואני אומר: אם הרבנים ידרשו כאן כפליים משגיחים, יש לתת אותם. הכלים באונייה זו יהיו שונים בצבעם ובצורתם מהכלים במטבח השני, פרט לצבעים השונים שבין כלי החלב לכלי הבשר. אולי בהזדמנות זו אציין, כי באונייה הזו, שהיא תחת דגל ישראל, ישנו בית תפילה לנוצרים, והרבנים יודעים על-כך, ואינם מרימים קול – מה ההבדל בין המטבח לכנסיה? מדוע מי שהולך לכניסה, לא יוכל לקבל אוכל שהוא רוצה בו?

ידוע לכל, כי לא רק יהודים, כי אם גם לא יהודים ייסעו באונייה, האם חייב גוי לאכול כשר?

הרוב המכריע בארץ רוצה שבישראל לא תהיה כפיה שלטונית, לא אנטי-דתית ולא דתית. בצבא שלנו הנהגנו אוכל כשר מפני שהצבא היהודי הוא רק יהודי, והוא נמצא רק בישראל, ואילו האונייה תשלוט ותסובב על-פני שבעה ימים פזורים, אני רוצה לדעת למשל: האם מסרבים לצרף יהודי שאינו מקפיד על הכשרות, כעשירי למניין? אולם יש רבנים המרשים לעצמם להגיד שהם שיחרימו את כל האוניות גם אלה שיש בהן רק מטבח אחד ומטבח כשר, ואפילו את "אל-על" הנוהג כשרות בהכשר דרבנן. אני שולל זכות זאת וניסיון להנהיג סדר כזה.

אני מבדיל בין האוניה "שלום", ובין יתר האוניות של צים. או בין דברים אחרים של המדינה, אני יכול עוד להבין שאם יש דין ודברים בינם לאוניה "שלום" – יש עניין רק אחד ואין לערבב כאן פרשיות. המוני יהודים טובים חלוצים אשר נותנים מדמם ומליבם על מזבח מצוות ישראל, נאמני היהדות, ערכיה ורוחה אינם יכולים להשלים שלאוניה גוייה ניתן הכשר יחד עם מטבח לא כשר ואי-אפשר לתת הכשר למטבח באוניה יהודית. איך מסרבים להכשיר מטבח באוניה יהודית, אשר מקבלת על עצמה לנהלו בתכלית הכשרות? וכך בנימוק שיש שם גם מטבח לא כשר לאלה שמסרבים לנסוע באוניה שהמטבח שלה הוא רק כשר.

ציבור גדול בישראל מתקומם נגד כשרות כפויה. הוא מתקומם ומתמרמר על כך, שרוצים להכריח אותו בכל דבר, קטן וגדול, שאיננו מתקבל על-דעתו. יש לנהוג בסובלנות הדדית ולשמור על חופש המצפון. יש למצוא דרכים לחבב קיום מצוות ולא לכוף. ויש מצוות המקוימות בישראל על ידי כולם. מדוע, למשל, במלון "אמריקנה" בניו-יורק, יש שני מטבחים, ניתן הכשר למטבח על ידי מטבח לא-כשר (ואני מדבר עכשיו רק מנקודת המבט של הכשרות ולא מבחינה לאומית, כי בענין הלאומיות ומדיניות אין כל בכורה לשומרי מצוות), ומדוע הדבר בלתי אפשרי לגבי האוניה "שלום"?

יש תופעה מצערת במדינה. אין איש "חילוני" רוצה חלילה לכפות דרך חיים על דתי, אולם יש תופעה הפוכה. למשל, בענין רחוב "שבטי ישראל", רחוב זה אינו נמצא בתוך השכונות החרדיות, אלא מחוץ להן, רחוב "שבטי ישראל" הוא רשות הרבים ודרך-המלך, וממה שקרה ברחוב שבטי ישראל ועד לסגירת רחובות לא רחוקה הדרך, ואמנם החלו לשים מכשולים בשבת ברחובות אחרים בירושלים, באמצעות מחסומים ואבנים, ומדוע לא? הלא כל יהודי רוצה חלק בעולם הבא, ואם עמרם בלוי מבטיח לו חלק בעולם הבא, מדוע שלא ישמעו לו? והדברים, חוששני, מתחילים לקבל צורה של השתלטות של חלק מהציבור על כל הציבור ואיש איננו רוצה שמישהו יכפה עליו את מה שלא נראה בעיניו כטוב.

מר פלינקר: - אם כן, כיצד יתכן דו-קיום הוגן בין שני הצדדים?

ראש הממשלה: - רק על בסיס של אי-כפיה (מחוץ לדברים מוסכמים וקיבלנו על עצמנו הרבה בענייני אישות, כשרות, חוק נגד גידול חזירים, שבת וכו');

מר פלינקר: - שכל הלא צריך לתת צביון לאוניה יהודית שהיא תחת דגל יהודי?

ראש הממשלה: - האם באמת רצונם של הרבנים לאמר לנו שהצביון היהודי תלוי דווקא אך ורק בקיומו של מטבח אחד?

ואיפה כל עשרות הדברות, ואיפה הצו של לא תשך נשך, והיכן היסוד שהציב רבי הלל הזקן במימרתו "ואהבת לרעך כמוך" ועוד ועוד מיסודות הנצח של רוח היהדות. נתגייס נא כולנו, ונחליט על מצוות אלה, וירווח לה ליהדות ורוחה. אוי לציון האם הוא תלוי רק בסיר הבשר ובקדירת המטבח. הצביון מוצא ביטוי בהרבה דברים שכבר הזכרתי, אולם הוא מתבטא גם בדגל, בהווי הישראלי אשר יהיה חלק מחיי אוניה זו, בציורים על הקירות בקישוטים הישראליים שיקשטוה, בתוכן הבידוק, בשירים וגם כמובן במטבח כשר, בין שיהיה אחד או שניים, ובית כנסת יפה למתפללים, ובשפה העברית של העובדים. ואל תשכח באוניה כזאת, הרי יעבדו כצוות קבוע וארעי מאות רבות של אנשים.

רצוני שתבינני היטב. אין אני רואה חזות הכל במחלוקת על אונית שלום בדבר מטבח אחד או שני מטבחים. שום אסון לא יקרה חלילה אם יהיה רק מטבח כשר אחד, אבל בדיוק כך הכרחי להבין ששום סכנה לעם היהודי ולמדינת ישראל ולרוח היהדות לא תקרה, אם יקוים באונית השלום המכוונת לקהל הנוסעים המגוון, בעוברם בין חופים שונים, גם מטבח לא כשר כרצון הקליינטורה הנוסעת. במה שאני מעונין, הוא לשלול את המאבק על "קוצו של יוד". לא בקוץ יוושע ישראל, ולא בחג זה או אחר חוסנה של היהדות. סובלנות הדדית, מניעת כפיה מצפונית ודתית, ואהבת ישראל. בחוט משולש זה – אני שם מבטחי ותקוותי – לקיום כלל ישראל בארצו.

מר פלניקר: - הרבנים האמריקנים אומרים, שאם ימסרו זה המטבח לגרוטינגר מאמריקה, כל הגויים ילכו לאכול שם.

ראש הממשלה: - אני יודע, שיש גויים שרוצים לאכול "געפילטע פיש" או "בורשט". אז הם באמת הולכים לגרוטינגר, אבם יש והם רוצים גם אוכל אחר ואז הם לא ילכו אליו. אולי, אם יתברר שהמצב הוא באמת כפי שאתה אומר, אולי לא יהיה מקום להשאיר את המטבח "הבין-לאומי", ואפשר יהיה לסגור אותו, מי יודע?

מר פלניקר: - כיצד ראש הממשלה מתאר לעצמו דו-קיום?

ראש הממשלה: - בוויתורים הדדיים, ובפיוס הדדי. אני יכול להגיד שאותו חלק אשר איננו שומר מצוות אדוק עושה ויעשה הרבה ויתורים. ללא חשבה שיש צורך בהתחשבות ובוויתורים הייתה החקיקה שלנו אחרת, וקודם היו אומרים הפרדה בין הדת והמדינה, ואם לא הפרדה מוחלטת בוודאי היו מצמצמים מאד את ההווי הדתי, אשר נוצר במשך 15 שנה אלה. שומרי המצוות אינם צריכים להתאונן, הרבה נעשה על ידי הממשלה עד עכשיו לבוא לקראת שומרי מצווה, גם למורת רוחם של ציבורים גדולים חופשיים בדעותיהם, אך יש גבול לכל. יש להיזהר מכפייה. הווי חיינו לא על כל כפייה ואונס יושתת.

מה פלניקר: - האם זה לא יערער את הקואליציה עם המזרחי?

ראש הממשלה: - אני רוצה לקוות שלא, אבל לב מפלגות מי יודע? אתה מוסיף ושואל אם יש לממשלה תכנית להגברת העלייה מארה"ב? אם כן, מה שקרוי "תכנית" עדיין אין. אני אומר "עדיין" מפני שאני חושב שהולך וקרב היום, הולכים ומגיעים הימים, ובצעדים מאומצים ומהירים, שתיגמר העלייה הקטסטרופלית, וחייבת הממשלה, וחייבת ההנהלה הציונית, לשבת על המדוכה ולחפש דרכים ולתכנן תכניות ולחפש עצות, כיצד במשך השנים הללו יקומו בארצות-הברית קאדרים של אנשים מכל הגילים, ובעיקר אנשים צעירים. להקנות להם את הרצון ואת השאיפה והמשיכה לעלות לישראל ולבנות אתנו את עתידה של האומה.

אין לנו עדיין תכנית שקשר לעליה מארה"ב מפני שעד כה היינו עסוקים בעליה מארצות המצוקה, ועם סיומה של העלייה הזו מגיע תורה של עלייה מסוג אחר, ומה צריכה גם הממשלה, גם הסוכנות היהודית, ובוודאי גם חוגים אחרים בתוך היהדות, לתת יד ולפלס שביל ונתיב לעלייה כזו.

מר פלניקר: - מה בדבר היחסים בין המדינה ובין יהדות ארה"ב?

ראש הממשלה: - נשארו עכשיו במערב, כך רצתה ההיסטוריה היהודית, מדינת ישראל, אשר מהווה ריכוז טריטוריאלי שהוא משאת נפשם של דורות העם היהודי בפזוריו. יהדות ארה"ב, וריכוז קטן יותר באירופה. הכרתי להגיע לכך, ששני החלקים האלה ירגישו את עצמם כשני חלקים של גוף אחד ורוח אחת, של העם היהודי. עוד הרבה שנים תהיה ישראל זקוקה ליניקה באדם, בידע, ביכולת ובהשפעה מדינית מהגולה, והתפוצה היהודית תהיה וודאי זקוקה להשפעה רוחנית ולהרגשת גאון לאומי של הבית והארץ, אשר הולידה את האומה היהודית בכל פזוריה. זהו הקו אשר צריך להנחות את היחסים בינינו.

הגולה, התפוצות נתנו הרבה למדינה, ועוד תידרשנה להעניק הרבה. אולם יותר ויותר יהיה לישראל מה לתת לתפוצות: ישראל היא לאומית ויהודית באדמתה, ברוחותיה, במערותיה ובגשמיה, ביצירת הכפיים ובחופש והרוח של שורשיה, בלשונה, במאות צלמי התינוקות של בית-רבן, בשפת הדיבור של השוק שלה ושל אנשי המעשה והפרקמטיה שלה, בספרותה, באוניברסיטאות ומוסדות המחקר שלה, בבתי הכנסת שבעבר, בהווה ובעתיד. אני [עושה] מעשה לברית רוחנית אשר תאחד את פזורי העם ותקרבם לישראל בחומר וברוח. על יסוד ברית כזאת נתקדם ליום בו תצא מציון תורה והחכמה, ובה תתלווה גאולת העם אל גאולת הארץ.